Helligibis

Helligibis (Threskiornis aethiopicus) er en art i ibisfamilien. De gamle egypterne forbandt fuglen med guden Tot, og denne guden ble ofte fremstilt med ibishode. Det er funnet mange mumier av ibiser i egyptiske graver.

Kroppslengden er 65–75 cm og vingespennet 112–124 cm. Fjærdrakten er hvit med en svart stripe ytterst på vingene. Det fjærløse hodet, halsen, nebbet og beina er svarte. Helligibis er en våtmarksfugl som lever både i innlandet og i kyststrøk. Den hekker i kolonier der reiret plasseres oppe i trær, ofte sammen med hegrer. Kostholdet er opportunistisk, og den eter gresshopper, vannbiller, krepsdyr, mark, muslinger, fisk, frosker, øgler, små pattedyr, åtsler, slakteavfall og egg både fra fugler og krokodiller. 

Den er vanlig i Afrika sør for Sahara og finnes også i det sørøstre Irak. I Egypt er den utdødd. En litt mindre art, Threskiornis bernieri. er utbredt på Madagaskar og Aldabra. T. bernieri ble tidligere regnet som en underart av helligibis.

Helligibis er svært tilpasningsdyktig og har forvillet seg flere steder i verden. I Frankrike var det 5200 individer i 2006. En er redd for at denne invaderende arten skal gjøre skade på bestanden av andre fugler som terner og hegrer.

 Referanser 

 Eksterne lenker 

miniatyr|venstre|Flygende helligibis
 BirdLife International 2012. Threskiornis aethiopicus. In: IUCN 2013. IUCN Red List of Threatened Species. Version 2013.1. Besøkt 26. august 2013
 Invasive Species Factsheet African Sacred Ibis  DAISIE European Invasive Alien Species Gateway.

Kategori:Pelikanfugler
Kategori:Livskraftige arter på IUCNs rødliste
Kategori:Afrikas fugler
Kategori:Midtøstens fugler
Kategori:Afrika sør for Sahara sine fugler
Kategori:Øst-Afrikas fugler
Kategori:Takson navngitt av John Latham
Kategori:Fugler formelt beskrevet i 1790